ddrg/super_eurlex huggingface dataset:
Det Økonomiske og Sociale Udvalgs udtalelse om "Kommissionens forslag til Rådets forordning (EF) om ændring af forordning (EF) nr. 1577/96 om indførelse af en særlig støtte for visse bælgplanter"

(2000/C 51/08)

Rådet for Den Europæiske Union besluttede den 27. september 1999 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Pedro Barato Triguero til ordfører. Sektionen vedtog sin udtalelse den 16. november 1999.

Det Økonomiske og Sociale Udvalg vedtog på sin 368. plenarforsamling af 8. og 9. december 1999, mødet den 8. december 1999, med 107 stemmer for og 1 hverken for eller imod, følgende udtalelse.

1. ØSU godkender som helhed principperne i det foreliggende forslag.

2. ØSU mener dog, at det garanterede maksimumsareal (GMA) for denne type afgrøde i alle henseender er utilstrækkeligt, således som det også fremgår af oplysningerne i Kommissionens rapport til Rådet om anvendelse af ordningen for visse bælgplanter(1). På dette grundlag, og eftersom der er tale om en afgrøde, der dyrkes i omdrift med indlysende fordele for jordbundsbevarelsen, forekommer det hensigtsmæssigt at sætte det garanterede maksimumsareal op til 500000 ha, som underopdeles i 300000 ha til dyrefoder og 200000 ha til menneskeføde.

3. ØSU foreslår desuden, at der til de støtteberettigede sorter, der er medtaget i forordning 1577/96(2) føjes følgende:

- Vicia monanthos

- Lathyrus sativa

- Lathyrus cicera,

som skal indgå i vikkearealerne.

3.1. Ved forordning 1577/96 blev der indført en særlig støtte for visse bælgplanter, som er de vigtigste bælgplanter til menneskeføde og dyrefoder, der ikke er medtaget i proteinafgrøderne under den generelle ordning for planteafgrøder. Dette udelukkede nogle sorter af den samme familie, som der allerede dengang var en begrænset produktion af, og medførte, at de i dag i nogle tilfælde ikke dyrkes længere, da de ikke har kunnet konkurrere med meget tilsvarende EU-støttede afgrøder.

3.2. Der er kort sagt flere bælgplantesorter end dem, der anføres som støtteberettigede i forordning 1577/96, og som på trods af den beskedne produktion er af stor betydning for bevarelsen af den biologiske mangfoldighed og den genetiske arv. At medtage disse sorter i den ændrede forordning vil praktisk talt ikke ændre noget ved den nuværende situation, idet de kun dyrkes i et meget beskedent omfang og under alle omstændigheder i stedet for de vikker, der er omhandlet i forordningen.

Bruxelles, den 8. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) KOM(1999) 426 endelig udg.

(2) EFT L 206 af 16.8.1996.
Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om ændring af Rådets forordning (EF) nr. 820/97 om indførelse af en ordning for identifikation og registrering af kvæg og om mærkning af oksekød og oksekødsprodukter"

(2000/C 51/21)

Rådet for Den Europæiske Union besluttede den 12. november 1999 under henvisning til EF-traktatens artikel 152 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til David Evans som hovedordfører.

Det Økonomiske og Sociale Udvalg vedtog på sin 368. plenarforsamling, mødet den 9. december 1999, med 40 stemmer for, 1 imod og 4 hverken for eller imod, følgende udtalelse.

1. Generelle bemærkninger

Ifølge Rådets forordning (EF) nr. 820/97 om indførelse af en ordning for identifikation og registrering af kvæg og om mærkning af oksekød og oksekødsprodukter skal der indføres en ordning med obligatorisk mærkning af oksekød fra den 1. januar 2000. Ifølge Kommissionens nye forslag udsættes indførelsen af reglerne om obligatorisk mærkning af oksekød til senere end begyndelsen af næste år - de begrænsede mærkningsregler udsættes indtil senest 1. januar 2001 og de fulde regler indtil begyndelsen af 2003. Der er to praktiske årsager til denne udsættelse: for det første afsiger EF-Domstolen snart dom angående retsgrundlaget for forordning 820/97, idet Kommissionen og Europa-Parlamentet anser artikel 152 i den ændrede traktat og ikke den tidligere artikel 43, for det korrekte retsgrundlag (fælles beslutningstagning i stedet for høring). For det andet er de fuldstændige databaser, som har central betydning for mærkningskravene, ikke på plads i samtlige medlemsstater, og systemer, som er forenelige med reglerne, kan ikke påregnes at fungere ordentligt i nogle medlemsstater i den nærmeste fremtid. Derfor vil procedurerne for vedtagelse af forordningen ikke være afsluttet før den 1. januar 2000.

Formålet med det foreliggende forslag er derfor blot at forlænge den eksisterende frivillige mærkningsordning i op til højest 1 år, indtil de obligatoriske regler træder i kraft. Herved vil man undgå et retligt tomrum, som ellers ville opstå, og som ville medføre tvivlstilfælde for både leverandører og forbrugere.

2. Særlige bemærkninger

ØSU anser ordningen med obligatorisk mærkning af oksekød for et særdeles vigtigt middel til at bevare og styrke forbrugernes tillid til oksekødssektoren. På den baggrund udtrykker det stor beklagelse over udsættelsen. Af de praktiske årsager, som anføres ovenfor, kan det imidlertid støtte forslaget om at udsætte indførelsen af ordningen med obligatorisk mærkning af oksekød, og det opfordrer de beslutningstagende organer til at vedtage den nye ordning snarest muligt.

Bruxelles, den 9. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Rådets beslutning om ændring af beslutning 91/666/EØF om oprettelse af EF-beredskabslagre af mund- og klovsygevacciner"

(1999/C 368/05)

Rådet for Den Europæiske Union besluttede den 8. september 1999 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede John Donnelly til ordfører. Sektionen vedtog sin udtalelse den 28. september 1999.

Det Økonomiske og Sociale Udvalg vedtog på sin 367. plenarforsamling af 20.-21. oktober 1999, mødet den 20. oktober 1999, med 105 stemmer for, 1 imod og 2 hverken for eller imod følgende udtalelse.

1. Resumé af Kommissionens forslag

1.1. Fællesskabsforanstaltningerne til bekæmpelse af mund- og klovsyge indebærer, at der gennemføres nødvaccinationer, hvis sygdommen breder sig.

1.2. Ved beslutning 91/666/EØF(1) oprettede Rådet EF-beredskabslagre af mund- og klovsygevacciner og udpegede antigenbanker i fire forskellige medlemsstater. I mellemtiden har to af de fire antigenbanker opsagt deres forpligtelse til at yde EF denne service(2).

1.3. Endvidere kan der opstå behov for, måske med kort varsel og under alle omstændigheder uden unødig forsinkelse, at flytte beredskabslagrene af antigener til egnede virksomheder i Fællesskabet. For straks at kunne imødekomme behovet for at uddele eller omlagre EF-beredskabslagre af mund- og klovsygeantigener til oplagring på forskellige steder foreslås en ændring af ovennævnte beslutning. Leddene vedrørende udpegelsen af de to institutioner udgår og erstattes af et led vedrørende Kommissionens udpegelse af enhver anden virksomhed efter samråd med Den Stående Veterinærkomité (proceduren i beslutningens artikel 10).

2. Vurdering af forslaget

2.1. Det er særdeles vigtigt at beskytte den europæiske kvægbestands sundhedsstatus. Der er klart et behov for et nyt retsgrundlag som foreslået af Kommissionen, der gør det muligt at handle hurtigere og mere effektivt for at bekæmpe mund- og klovsyge.

2.2. Den kendsgerning, at mund- og klovsygen er en alvorlig sygdom, som også er udbredt i nabolande såsom Tyrkiet og visse lande i Nordafrika, kan gøre det nødvendigt at handle omgående og oprette faciliteter til uddeling eller omlagring af EF-beredskabslagre af mund- og klovsygeantigener. ØSU støtter derfor Kommissionens forslag, som indebærer anvendelse af Den Stående Veterinærkomités procedurer ved udpegelsen af EF-beredskabslagre af antigener.

Bruxelles, den 20. oktober 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT L 368 af 31.12.1991, s. 21-25.

(2) The Institute for Animal Health (Pirbright, Storbritannien) og Bayer AG (Køln, Tyskland).
Det Økonomiske og Sociale Udvalgs udtalelse om "Kommissionens forslag til Rådets forordning (EF) om ændring af forordning (EF) nr. 2201/96 om den fælles markedsordning for forarbejdede frugter og grøntsager"

(1999/C 368/11)

Rådet for Den Europæiske Union besluttede den 13. september 1999 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Christos Fakas som hovedordfører.

Det Økonomiske og Sociale Udvalg vedtog på sin 367. plenarforsamling af 20.-21. oktober 1999, mødet den 20. oktober 1999, med 69 stemmer for, 2 imod og 8 hverken for eller imod, følgende udtalelse.

1. Indledning

Forordningsforslaget er en ren formalitet, efter at Rådets landbrugsministre på mødet den 14.-15. juni 1999 i Luxembourg godkendte Portugals anmodning og besluttede, at Portugal skal kompenseres for nedsættelsen i den kvote tomatkoncentrat, landet havde fået tildelt ved kvotefordelingen for produktionsåret 1999/2000 og 2000/2001. Kvotenedsættelsen afspejlede den betydelige nedgang i Portugals produktion af industrielt forarbejdede tomater i 1997/1998, der indtrådte som følge af usædvanligt ugunstige vejrforhold.

I landbrugsministrenes konklusioner vedrørende ændring af Rådets forordning (EF) nr. 2201/96 hedder det:

"I artikel 6 tilføjes et nyt stk. 3a, hvorefter Portugal får tildelt en tillægskvote for friske tomater beregnet til tomatkoncentrat for produktionsårene 1999/2000 og 2000/2001. For produktionsåret 1999/2000 svarer denne til 83468 ton. For produktionsåret 2000/2001 svarer den til forskellen mellem den kvote, der er beregnet for Portugal i henhold til bestemmelserne i de foregående stykker, og den kvote, der beregnes ved at erstatte den mængde, der blev produceret i 1997/1998, med 884592 ton. Den samlede kvote for friske tomater, der er nævnt i stk. 1, og den kvote for tomatkoncentrat, der er nævnt i stk. 2, andet afsnit, første led, forhøjes for begge disse produktionsår med den tillægskvote, som Portugal har fået tildelt."

2. Bemærkninger

2.1 Landbrug er et vanskeligt erhverv, som i vidt omfang er påvirkeligt af klimaforholdene. Usædvanligt ugunstige vejrforhold, som dem, der gjorde sig gældende i Portugal i 1997/1998, bør efter ØSU's mening så vidt muligt ikke have kumulerede negative konsekvenser for landbrugernes indtægter.

2.2. ØSU konstaterer, at forslaget til forordning svarer til ånd og bogstav i landbrugsministrenes konklusioner fra mødet den 14.-15. juni 1999. På trods af de finansielle konsekvenser (3,2 mio. euro for regnskabsåret 2000 og et foreløbigt overslag på 0,4 mio. euro for 2001) støtter ØSU bevillingen af en supplerende tomatkoncentratkvote til Portugal for produktionsåret 1999/2000 og 2000/2001 i den foreslåede størrelsesorden.

Bruxelles, den 20. oktober 1999.

Beatrice RANGONI MACHIAVELLI

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Rådets forordning om fjerde ændring af forordning (EF) nr. 1626/94 om tekniske foranstaltninger til bevarelse af fiskeressourcerne i Middelhavet og fjerde ændring af forordning (EF) nr. 850/98 om bevarelse af fiskeressourcerne gennem tekniske foranstaltninger til beskyttelse af unge marine organismer"

(2000/C 75/04)

Rådet for Den Europæiske Union besluttede den 18. januar 2000 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Eduardo Chagas til ordfører. Sektionen vedtog sin udtalelse den 12. januar 2000.

Det Økonomiske og Sociale Udvalg vedtog på sin 369. plenarforsamling af 26.-27. januar 2000, mødet den 26. januar 2000, følgende udtalelse med 113 stemmer for, 1 imod og 3 hverken for eller imod.

1. Indledning

1.1. Ved forordning (EF) nr. 1626/94(1) og forordning (EF) nr. 850/98(2) vedtog Rådet tekniske foranstaltninger til bevarelse af fiskeressourcerne i Middelhavet og til beskyttelse af unge marine organismer.

1.2. Den Internationale Kommission for Bevarelse af Tunfiskebestanden i Atlanterhavet (ICCAT) har anbefalet, at der indføres visse tekniske foranstaltninger. EF er medlem af ICCAT og er derfor bundet af disse anbefalinger. De pågældende forordninger må følgelig tilpasses.

2. Generelle bemærkninger

2.1. ØSU godkender forslaget til forordning.

2.2. Denne fjerde ændring har til formål at forbyde landing af tun på 0 år med en vægt på under 3,2 kg i stedet for som tidligere 1,8 kg, hvilket er i overensstemmelse med den videnskabelige anbefaling ICCAT vedtog på sit 11. ekstraordinære møde.

2.2.1. Gennem en ny formulering af artikel 3 a, stk. 1, i forordning (EF) nr. 1626/94 ændres ligeledes datoerne for det nuværende forbud mod notfiskeri i Middelhavet.

2.2.2. Denne foranstaltning er også blevet vedtaget af Det Almindelige Råd for Middelhavsfiskeri (CGPM), og der udtrykkes derfor håb om, at tredjelande, som fisker i Middelhavet, respekterer disse sæsonbestemte forbud for at undgå et for stort fiskeripres på tun.

Bruxelles, den 26. januar 2000.

Beatrice Rangoni Machiavelli

Formand for

Det Økonomiske og Sociale Udvalg

(1) EFT L 171 af 6.7.1994. Forordningen er senest ændret ved forordning (EF) nr. 782/98 (EFT L 113).

(2) EFT L 125 af 27.4.1998.
Det Økonomiske og Sociale Udvalgs udtalelse om "Kommissionens forslag til Rådets direktiv om ændring af direktiv 77/388/EØF om det fælles merværdiafgiftssystem - overgangsbestemmelser for Republikken Østrig og Den Portugisiske Republik"

(2000/C 75/09)

Rådet for Den Europæiske Union besluttede den 13. januar 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Mario Sepi som hovedordfører.

Det Økonomiske og Sociale Udvalg vedtog på sin 369. plenarforsamling af 26.-27. januar 2000, mødet den 26. januar 2000, med 84 stemmer for, 1 imod og 3 hverken for eller imod, følgende udtalelse.

1. ØSU godkender Kommissionens forslag om at indrømme Republikken Østrig en forlængelse af den foranstaltning, der som en undtagelse fra artikel 28, stk. 2, i sjette momsdirektiv (77/388/EØF) gav landet tilladelse til frem til den 31. december 1998 at anvende en reduceret sats for udlejning af fast ejendom til beboelsesformål.

1.1. ØSU tager de argumenter, som Republikken Østrig fremfører som begrundelse for sin anmodning om denne forlængelse (der værd at bemærke er begrænset til afslutningen af den overgangsperiode, der er omhandlet i artikel 28, stk. 2, i sjette momsdirektiv), til efterretning, og deler Kommissionens synspunkt, hvorefter risikoen for konkurrenceforvridninger må betragtes som ikke eksisterende, eftersom det drejer sig om udlejning af fast ejendom til beboelsesformål.

2. ØSU godkender også Kommissionens forslag om at indrømme Den Portugisiske Republik en forlængelse af den ordning, der ligeledes som en undtagelse fra artikel 28, stk. 2, i sjette momsdirektiv gav landet tilladelse til frem til den 31. december 1991 at anvende en reduceret sats for restaurationsbranchen.

2.1. Også i dette tilfælde finder ØSU de begrundelser, der fra Den Portugisiske Republiks side fremføres for at genindføre den reducerede sats (foranstaltningen vil være begrænset til udgangen af den overgangsperiode, der er omhandlet i artikel 28, stk. 2, i sjette momsdirektiv), gyldige, og er ligesom Kommissionen af den opfattelse, at risikoen for konkurrenceforvridninger er ikke eksisterende, da der er tale om tjenesteydelser inden for restaurationsbranchen, og da foranstaltningen er begrænset til én medlemsstat.

Bruxelles, den 26. januar 2000.

Beatrice Rangoni Machiavelli

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om beskyttelse af arbejdstagerne mod farerne ved at være udsat for biologiske agenser under arbejdet (syvende særdirektiv i henhold til artikel 16, stk. 1, i direktiv 89/391/EØF)"

(2000/C 75/06)

Rådet for Den Europæiske Union besluttede den 21. oktober 1999 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Thomas Etty til ordfører. Sektionen vedtog sin udtalelse enstemmigt den 16. december 1999.

Det Økonomiske og Sociale Udvalg vedtog på sin 369. plenarforsamling af 26.-27. januar 2000, mødet den 26. januar 2000, følgende udtalelse med 122 stemmer for, ingen imod og 5 hverken for eller imod.

1. ØSU er generelt enig med Kommissionen i, at det er vigtigt at gøre fællesskabslovgivningen enklere og klarere, uden at antaste beskyttelsesniveauet. Der er et klart behov for dette i forbindelse med lovgivningen om sikkerhed og sundhed på arbejdspladsen, hvor nogle af de eksisterende instrumenter har fået en meget kompliceret struktur.

2. ØSU konstaterer, at konsolideringen ikke indebærer substantielle ændringer af den eksisterende lovgivning.

3. ØSU konstaterer endvidere, at Kommissionens afgørelse af 1. april 1987 fastslår, at alle retsakter skal kodificeres senest efter den 10. ændring (et minimumskrav). Direktivet fra 1990 om beskyttelse af arbejdstagerne mod farerne ved at være udsat for biologiske agenser er blevet ændret fire gange, nemlig i 1993, 1995, 1997 og igen i 1997.

4. ØSU støtter fuldt ud det foreliggende forslag.

5. Endelig henviser ØSU til de fem generelle henstillinger vedrørende kodificering af direktiver om sikkerhed og sundhed på arbejdspladsen, der blev fremsat i ØSU's udtalelse af 20.-21. oktober d.å. om Kommissionens forslag til Rådets direktiv om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF) (kodificeret version) [KOM(1999) 152 endelig udg.- 99/0085 (SYN)].

Bruxelles, den 26. januar 2000.

Beatrice Rangoni Machiavelli

Formand for

Det Økonomiske og Sociale Udvalg
Det Økonomiske og Sociale Udvalgs udtalelse om "Kommissionens forslag til Rådets forordning om femte ændring af forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer"

(2000/C 75/12)

Rådet for Den Europæiske Union besluttede den 18. januar 2000 under henvisning til EF-traktatens artikel 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Eduardo Chagas til ordfører. Sektionen vedtog sin udtalelse den 12. januar 2000.

Det Økonomiske og Sociale Udvalg vedtog på sin 369. plenarforsamling af 26.-27. januar 2000, mødet den 26. januar 2000, følgende udtalelse med 62 stemmer for, 1 imod og 1 hverken for eller imod.

1. Indledning

1.1. Ved forordning (EF) nr. 850/98(1) vedtog Rådet tekniske foranstaltninger til beskyttelse af unge marine organismer.

1.2. Efter vedtagelsen og offentliggørelsen af denne forordning viste det sig, at den i lyset af nye omstændigheder måtte ændres.

1.3. Med det foreliggende forslag ændres de pågældende aspekter af forordning (EF) nr. 850/98.

2. Generelle bemærkninger

2.1. ØSU godkender forslaget til forordning.

2.2. De foreslåede ændringer supplerer generelt ordlyden i den oprindelige forordning og retter op på konstaterede mangler i teksten, samtidig med at de tager sigte på at skabe et bedre kompromis mellem ideelle tekniske foranstaltninger og realiteterne for fiskerisektoren.

2.3. Den foranstaltning, der foreslås i artikel 1, stk. 3, i forordningsforslaget, er særlig påkrævet i lyset af de nationale foranstaltninger til bevarelse og forvaltning af fiskebestandene, da den hidtidige tekst var for upræcis.

2.4. De skæringspunkter, der er anført i den nye artikel 29 a, må korrigeres.

2.5. De foreslåede restriktioner for fiskeriet efter tobis, som kun har en markedsværdi, når de forarbejdes til fiskemel, tager på grundlag af videnskabelige anbefalinger sigte på at bevare ligevægten i visse havfuglebestande i et mindre område ud for Englands og Skotlands kyster i lyset af industrifiskeriets konsekvenser i det område.

2.5.1. ØSU foreslår, at Kommissionen stiller finansielle midler til rådighed for en undersøgelse for bedre at afdække andre faktorer, som indvirker på havmiljøet, og som også er medvirkende til nedgangen i fiskeressourcerne. Der er især brug for en undersøgelse af, hvilken indvirkning industriel fangst af fiskeyngel til produktion af fiskemel har på andre arters fødekæde og på selve konsumfiskeriet.

2.6. ØSU foreslår, at Kommissionen snarest muligt fremlægger en kodificeret udgave af forordning (EF) nr. 850/98, som nu allerede er blevet ændret fem gange.

Bruxelles, den 26. januar 2000.

Beatrice Rangoni Machiavelli

Formand for

Det Økonomiske og Sociale Udvalg

(1) EFT L 125 af 27.4.1998.